Sveci zaštitnici od zmijskog ujeda u hrvatskoj 
etnomedicinskoj tradiciji 


Saints-protectors from snake bites in the 
Croatian ethnomedical tradition 

- Sažetak - 

Cilj : Registrirati svece kojima se u kršćanskoj tradiciji u Hrvatskoj pripisuje moć zaštite od zmijskog 
ujeda te objasniti njihovu međusobnu vezu ili simbolično značenje. 

Metode : Obrada literature koja obrađuje hagiografije svetaca, sakralnu ikonografiju uz istraživanje na 
terenu kroz obilazak sakralnih objekata i etnografskih muzeja te razgovor s ljudima koji poznaju pučku 
tradiciju. 

Rezultati : Iz bogate hrvatske sakralno-etnografske baštine, kao svojevrstan specifikum, izdvojeno je 
sedam svetaca za koje se u puku tradicionalno vjeruje da imaju zaštitničku moć od ujeda otrovnih zmija. To 
su: apostoli Petar i Pavao, Ivan Evanđelist, Juraj, Hilarije, Hubertus i Gaudencije Osorski. Uz kratke 
hagiografske naznake dana su i objašnjena o vezi pojedinog sveca sa zmijama. 

Zaključak. Prezentirani primjeri pokazuju kako se interdisciplinarnim pristupom sakralnoj umjetnosti i 
tradiciji može doći i do brojnih drugih spoznaja koje nadilaze uske religijske poruke. U ovom primjeru to su 
prilozi povijesti medicine u najširem smislu. 

Ključne riječi: Hrvatska, etnomedicina, religija, zmije 

- Summary - 

Aim. To register the saints in the Croatian Christian tradition to which protective powers from snake bite 
are ascribed, and explain their interrelations or symbolic meanings. 

Methods. The analysis of literature treating saints' hagiographies, sacral iconography and liturgy. Field 
work (visiting sacral objects and ethnographic museums, interviews with folk-tradition connoisseurs). 

Results. Seven saints, as a specificum sui generis , have been chosen from the rich Croatian sacral- 
ethnographic heritage, for which the folk traditionally believes to have protective power from poisonous 
snake bites: the Apostles Peter and Paul, John the Baptist, George, Hilarius, Hubertus, and Gaudentius. 
Besides short hagiographic data, explanations have been provided on the relations between the saints and the 
snakes. 

Conclusion. The presented examples demonstrate how interdisciplinary approach to sacral art and 
tradition can result in a new knowledge surpassing religious messages and entering the field of medical 
history in its broadest sense. 

Uvod 

Kao osebujan fenomen zmija se intrigantno 
provlači kroz sve kulture i tradicije, pa tako i našu, 
pobuđujući pritom nerijetko kontroverzne asocijacije. 
U religijskim i mitološkim predodžbama starih 
kultura, poput antičke Grčke i Afrike, drže ju 
pojavnim oblikom obožavanih predaka i heroja, u 
antičkom Rimu i Indiji cijene ju kao kućnog duha, u 
staroj Grčkoj i Meksiku dovode ju u vezu s prorica¬ 
njem i liječenjem. Pratiteljica je prastarog egipatsko- 
helenističkog božanstva Serapisa, vladara podzemlja, 
te ovozemaljskog boga zaštitnika medicine Asklepija. 

Slika 1. Prastari magijski tekst koji se u srednjem 
vijeku, u kombinaciji hrvatskog i latinskog jezika, 
glagoljicom upisivao na otisak desnoga stopala osobe 
koju je ujela zmija. (Strohal R. Folkloristički prilozi iz 
starije hrvatske knjige. I. Različiti zapisi i čaranja. 
Glagolski hrv. spomenik iz 15. vijeka. Zbornik za 
narodni život i običaje južnih Slavena, knjiga XV. 
Zagreb: JAZU; 1910, str. 9) 

Picture 1. Ancient magic text that, combined with the 
Croatian and Latin language, was written in the 
Middle Ages on the right footprint of a person that 
had been bitten by a snake. (Strohal R. Folklore 
enclosures from old Croatian books. Various notes 
and witchcraft. Glagolithic Croatian written textfrom 
the 15 th century. Anthology on the life and customs of 
Southern Slavs, BookXV. Zagreb: JAZU, 1910, p 9) 


U Indiji je zmija simbol plodnosti, a među 
australskim domorodcima očuvao se je kult zmije - 
duge koja daruje spasonosnu kišu. I dok ju ponegdje 
uzdižu do najvišeg bića, drugdje nerijetko predstavlja 
utjelovljenje zla i demonskih sila. U egipatskoj 
mitologiji bog sunca Ra u stalnom je ratu sa zlom 
zmijom Apofi, a biblijska zmija upropaštava prve 
ljude... 

Uvodno valja podsjetiti i na činjenicu da su od 
oko 2300 vrsti zmija, koliko ih ima na svijetu, oko 
390 otrovnice, a od njih da u nas živi šest 
predstavnika iz potporodice Viperina. Najčešći su 
poskok ( Vipera ammodytes ) i riđovka (Vipera berus ), 
dok su preostale četiri vrlo rijetke. Po jačini otrova 
one spadaju među srednje opasne gmazove, pa ishod 
njihova ujeda ne mora biti smrtonosan, a niti trenutan, 
kao što je to slučaj s najopasnijim zmijama iz tropskih 
krajeva. Uz njih susreće se i nekoliko poluotrovnih 
zmija čiji je otrov smrtonosan za male životinje, dok 
je za ljude praktički neopasan. No, uza sve to, u 
većini našega puka strah od zmije toliko je usađen u 
svijest i podsvijest da je to jednostavno prihvaćeno 
kao instinktivna osobina, što ni u kom slučaju nije 
točno. Riječ je, naime o tipičnoj predrasudi ste¬ 
čenoj oponašanjem ili nekritičkim prihvaćanjem 
tradicionalnih stereotipa temeljenih pretežno na 
simboličnim asocijacijama, a znatno manje na 
racionalno negativnom iskustvu. Sukladno tome 
razumljivi su i nebrojeni načini zaštite od zmija i 
postupci liječenja u slučaju njezina ugriza koji - 
zahvaljujući usmenoj predaji - tradicionalno egzi¬ 
stiraju u puku. Pogledamo li istodobno u Hrvatsku 
medicinsku bibliografiju 1 ili čak samo letimično 
prelistamo bilo koju od naših osebujnih ljekaruša 2 
ostat ćemo zatečeni brojem i raznolikošću zapisanih 
folklorističkih prikaza pučkog odnosa prema zmiji i 
njezinu ujedu. 3 Najveći dio tih postupaka svodi se na 
različita čaranja i gatanja uz nesuvisle zapise te 
izvođenje mističnih obreda (Slika 1) Premda je većina 
od toga ostala sačuvana tek u sjećanju starijih 
generacija, ponešto od toga ponegdje i danas 
prakticiraju. 4 

Inače kao povijesnomedicinsku zanimljivost u 
hrvatskoj etnomedicini valja znati da prva pisana 
djela o ovoj temi potječu od neliječnika. Bosanski 
franjevac, liječnik samouk Franjo Gracić 1795. u 
Padovi objavljuje zanimljivo djelo u kome u duhu 
hipokratske humoralne patologije među inim raspravlja 
i o ujedu zmije i djelovanju zmijskog otrova. 5 Na 
posljedice ujeda otrovnih životinja (pa i zmija) kao 
javnozdravstveni problem 1831. upozoruju županijske 
vlasti, po čijem nalogu svećenik Tomo Mikloušić s 
njemačkog na hrvatski prevodi jedan prigodan tekst 
koji će biti namijenjen puku. 6 

Prva profesionalno napisana djela o ovoj temi 
vezana uz naše liječnike ili za Hrvatsku, dvije 
doktorske disertacije, objavio je u Padovi 7 1838. i u 
Pešti 8 1839. O kliničkim opažanjima i iskustvima pri 
ujedu zmija prvi radovi objavljeni su tek krajem 
stoljeća. 9,10 

U širokom rasponu u od gotovo paleomedicinskih 
do prvih znanstvenomedicinskih primjera sučeljavanja 
čovjeka s bolešću i opasnošću, na našim je prostorima 
trajno i neobično snažno prisutan i fenomen 
kršćanstva, čija je jedna od osobina štovanje kultova 
pojedinih svetaca. Sveci su u pravilu stvarni ljudi koji 
su se za života istaknuli kršćanskim krjepostima i 
umrli M na glasu svetosti”, te su osim toga za života ili 
poslije smrti činili čudesa. Stoga se većini njih 
dodatno pripisuju protektivne sposobnosti te ih kao 
svoje zaštitnike dodatno štuju određene skupine ljudi. 
Među njima oko 180 ih je prihvaćeno za zaštitnike 
od određenih bolesti ili pomoćnike u određenim 
kritičnim situacijama. 11 

Za ovu priliku izdvojeno je sedam svetaca za koje 
se u kršćanskom puku tradicionalno vjeruje da imaju 
zaštitničku moć od ujeda otrovnih zmija. Svrha 
je ovog prikaza da se uz kratke hagiografske 
prezentacije objasni veza rečenih svetaca sa zmijama, 
kako bismo se podsjetili na njihovo značenje u našoj 
tradicionalnoj etnomedicini. 

Metode 

Kao i u prethodnim radovima sa sličnim 
temama, 12 ' 14 i ovaj su put primijenjene identične 
metode. Podatci su najprije prikupljani iz općih i 
enciklopedijskih izdanja iz tog područja. 15 Slijedi 
opća hagiografska literatura 16 i specijalna biblio¬ 
grafska djela o svecima zaštitnicima. 11,17 Istraživanje 
je provedeno i na terenu obilaskom sakralnih objekata 
i etnografskih muzeja te razgovorom s ljudima koji 
poznaju pučku tradiciju. 

Rezultati 

Nakon temeljnog pregleda dostupne literature i 
sakupljenog materijala za ovu priliku registrirano je i 
selekcionirano sedam primjera povezanosti kršćanskih 
svetaca sa zmijama. Nakon kraćega hagiografskog 
predstavljanja bit će objašnjeni razlozi nastanka 
specifičnog kulta vezanog za pripisanu im moć zaštite 
od zmijskog ujeda. 

Za ovu priliku izdvojit ćemo sljedeće svece: 
apostoli Petar i Pavao, Ivan Evanđelist, Juraj, Hilarije, 
Hubert i Gaudencije Osorski. 


Petar Apostol 

Nakon susreta s Isusom postaje njegov najvjerniji 
prijatelj i prvi od dvanaest apostola. Došavši u Rim, 
utemeljit će prvu kršćansku zajednicu i postati prvim 
biskupom Rima. Nakon 25 godina uspješnog djelovanja 
i on će poput mnogih kršćana biti uhićen, utamničen, 
išiban bičevima i raspet strmoglavce na križu. 

Predaja kazuje da je već na brojnim misijskim 
putovanjima iz njega zračila tolika čudotvorna snaga 
da su bolesnici uz njega ozdravljali, čak i doticanjem 
njegove sjene. Razlog prizivanja sv. Petra u 
vrućicama vjerojatno leži u povezanosti s jakim 
vrućinama koje obično vladaju na dan njegove 
svetkovine 29. lipnja. Isto tako mogle bi podsjećati na 
vrućine kojima je sv. Petar bio izložen tijekom svojih 
putovanja, a tu bismo mogli potražiti i vezu s 
umornim nogama, kojima su zacijelo i zmije prijetile, 
a valja računati i na demone kao personifikaciju 
iskušenja kojima je pri tome bivao izložen. 

Pavao Apostol 

Rođen je početkom prvoga stoljeća u židovskoj 
obitelji i dobiva ime Šaul. Nakon čudesnog 
preobraćenja na kršćanstvo i kraćeg isposničkog 
života u pustinji pridružuje se Kristovim učenicima. 
Zahvaljujući iznimnom daru propovijedanja i brojnim 
poslanicama postat će jedna od središnjih ličnosti 
prve Crkve. Na trećem velikom misionarskom 
putovanju bi uhićen u Palestini i sproveden u Rim, 
gdje će skupa s Petrom podnijeti mučeništvo i na 
kraju, kao Rimljanin, biti pogubljen odrubljivanjem 
glave mačem. 

Štuje ga se najčešće kao zaštitnika nekih 
zanimanja, a zazivaju ga i bolesnici s grčevima u 
trbuhu, kod bolesti ušiju i nagluhosti. Zaštitništvo od 
ujeda otrovnih zmija povezano je s legendom prema 
kojoj je na jednom od putovanja, na Malti, sretno i 
bez posljedica preživio ujed zmije otrovnice. 

Ivan Evanđelist 

Evanđelist Ivan, najmlađi i Isusu najdraži od 
dvanaestorice apostola, ne samo da će biti nazočan u 
nekoliko presudnih događaja u Isusovu životu 
(propovijed uoči čudesnog ribolova, svadba u Kani i 
Posljednja večera), već će i sam proživjeti brojne 
neobične događaje. Tako će se, među inim, zbog 
uspjeha u širenju Kristova naučavanja, toliko 
zamjeriti caru da ga je on čak u dva navrata potajno 
pokušao dati pogubiti. Najprije je neki poganski 
svećenik pokušao isprovocirati Ivana vrčem otrovnog 
vina, koje mu, ako je istina što govori, ne bi smjelo 

naškoditi. Ivan se nije dao zbuniti. Uvjeren u 
ispravnost onoga što je govorio, odlučno je prihvatio 
čašu. A zatim se dogodilo čudo - otrov uobličen u 
zmiju sam je izašao iz kaleža te je Ivan bez 
posljedica ispio preostalo vino. Razumije se da je to 
bio dovoljno dojmljiv argument najprije u prilog 
ispravnosti njegovih propovijedi, da bi kasnije iz toga 
u pobožnom puku zaživjelo i vjerovanje u zaštitničke 
sposobnosti tog sveca vezano za ugrize otrovnih 
zmija (Slika 2). 



Slika 2. Vincent iz Kastva: Sv. Ivan Evađelist sa zmi¬ 
jom koja izlazi iz kaleža s otrovnim vinom. Freska iz 
1474. u crkvi sv. Marije na Škrilinah u Bermu, Istra. 
(Foto: Ante Škrobonja) 

Picture 2. Vincent from Kastva: Saint John the 
Evangelist with a snake coming out of a chalice with 
poisonous wine. A fresque from 1474from the church 
of St. Mary Na Škrilinah u Bermu, Istria. (Photo: 
Ante Škrobonja) 

Juraj 

U tradicionalnoj kršćanskoj ikonografiji svetog 
Jurja najčešće prepoznajemo kao hrabrog viteza - 
pobjednika nad okrutnim zmajem i osloboditelja 
lijepe kraljevne Margarete. Prema starijim, vjero¬ 


jatnijim legendama Juraj je rođen 280. godine, na 
obali Crnoga mora, u blizini ušća Dunava. Izučivši 
vojne vještine, postaje Dioklecijanovim časnikom, ali 
će zbog prihvaćanja kršćanstva biti podvrgnut torturi 
i na kraju pogubljen. Kao jedan od najštovanijih 
svetaca uvršten je među tzv. četrnaest svetih 
pomoćnika, a kao zaštitnik vezuje se uz bolesti s 
visokom temperaturom, epilepsiju i kugu. Dodatno 
mu je povjerena i zaštita od bolesti domaće stoke te 
posebno konja i ratne konjice. Iz asocijacije s 
njegovim blagdanom 23. travnja, kada prema pučkom 
vjerovanju počinje "oživljavati” zemlja, izabran je za 
zaštitnika usjeva, a kako se u to doba počinju 
pojavljivati zmije, izabran je i za zaštitnika od njihova 
ujeda (Slika 3). 



Slika 3. Giuseppe Cesari zv. Cavaliere d'Arpino 
(1568.-1640.): Sveti Juraj ubija zmaja. Strossmayerova 
galerija, Hrvatska akademija znanosti i umjetnosti, 
Zagreb 

Picture 3. Giuseppe Cesari, called Cavaliere d'Arpino 
(1568-1640): St. George kills the dragon. Strossmayer 
Gallery, Croatian Art and Science Academy, Zagreb 

Hilarije 

Biskup Hilarius (315.-367.) najveći je dio života 
proveo u rodnome gradu Poitiersu, u Francuskoj. Kao 
borac protiv hereze arijevaca, nakratko (od 356. do 
360.) odlazi u progonstvo u Frigiju, u Maloj Aziji, a 
zatim se vraća kući i još uspješnije nastavlja započetu 
misiju utemeljivanja monaškog života u Galiji. 

Zaštitnikom od zmija postao je na temelju legende 
prema kojoj se je, na povratku iz Frigije, nakratko 
zadržao na otoku Gallinariji kraj Genove te je tom 
prilikom s otoka protjerao sve zmije. 

Hubert 

Sv. Hubert (665.-727.), potomak ugledne plemićke 
obitelji iz doba Franačkog Carstva, nakon smrti mlade 
žene povlači se na sedam godina u samoću u ardenske 
šume, gdje uz molitvu u isposništvu proučava Sveto 
pismo. Nakon toga biva zaređen za svećenika, a 
nešto kasnije papa ga proglašava za nasljednika 
znamenitog biskupa Lamberta. Sjedište biskupije seli 
u Liege (Llittich), gdje novi biskup gradi katedralu i 
podiže brojne crkve diljem biskupije, zbog čega stječe 
nadimak apostol Ardena. 

Nedugo nakon njegove smrti 727. u puku će 
zaživjeti i brojne, još za života nastale legende o 
njegovim zaslugama i čudesima. Tako ga lovci i 
šumari štuju zbog čudesnog jelena koji mu se je s 
plamtećim križem među rogovima ukazao tijekom 
lova i pritom uputio mističnu poruku. 

Vjerovanje u svečevu pomoć pri ugrizu zmija 
nastalo je nešto kasnije kao nastavak na legendu 
prema kojoj su budućem svecu još za života često 
prilazili i doticali se njegova svečanog biskupskog 
ruha ljudi, osobito lovci koji su patili od hidrofobije - 
karakterističnog simptoma u oboljelih od bjesnoće, a 
ta je obično posljedica ugriza bijesne životinje. 
Postupak koji je iz toga proizišao i kasnije bio 
usvojen u liječenju bjesnoće, sastojao se u tome da bi 
se - uz poseban obred i molitve sv. Hubertu - 
oboljelom urezao križ na čelo, te u ranu stavila nit iz 
čudotvorne svečeve odjeće. 

Gaudencije Osorski 

Prema legendi, rođen je krajem X. stoljeća u 
blizini antičkoga grada Osora na sjevernojadranskom 
otoku Lošinju u Hrvatskoj. Tu će najprije osnovati 
benediktinski samostan, a zatim postati omiljenim 
biskupom koji će zbog borbe protiv općeg nemorala, 
na žalost, steći i mnoge neprijatelje koji će mu do 
smrti (31. svibnja 1044.) uporno zagorčavati život. 


Od brojnih legendi koje će uz štovanje njegova 
kulta zaživjeti do današnjih dana, posebno je 
zanimljiva ona vezana za njegovo isposničko 
boravljenje u jednoj špilji na obližnjem brdu Osorčici. 
Kako je u to doba u okolini bilo dosta zmija 
otrovnica, koje su ga ne samo ometale u molitvama 
već su napadale i ostale ljude i životinje, budući ih je 
svetac prokleo i one su netragom nestale i nikada se 
više nisu pojavljivale. Kako ni dandanas na otocima 
Cresu i Lošinju nema otrovnica, pobožni puk 
pripisuje to svome svecu te ga dodatno štuje i kao 
zaštitnika od zmijskog i sličnih ujeda. Sačuvan je i 
jedinstven običaj otočana da, odlazeći s otoka, kao 
"škapular" uzimaju i sa sobom nose kamenčić iz 
Svečeve špilje (Slika 4). 



Slika 4. Sv. Gaudencije proklinje zmije koje nakon 
toga zauvijek napuštaju otok. Zastava katedrale u 
Osoru. (Foto: Ante Škrobonja) 

Picture 4. St. Gaudencius curses the snakes that later 
leave the island forever. Cathedral flag in Osor. 
(Photo: Ante Škrobonja) 

Rasprava 

Da bismo lakše raspravili o vezi navedenih svetaca 
i zmija, odnosno objasnili fenomen njihove 
zaštitničke moći od ugriza otrovnih zmija, valja se 
podsjetiti kako i kojim su redom inače odabirani 
pojedini sveci za zaštitnike od bolesti ili zaštitnike 
određenih dijelova tijela. Tako su se među budućim 
svecima neki već za života, s više ili manje uspjeha 
bavili liječenjem, ili čak bili školovani liječnici: 
apostol Luka, Aleksandar Lionski, Zinobije Sidonski, 
Dionizije, Pantaleon, Kuzma i Damijan, Emilijan... i 
još petnaestak njih, čija se lista završava s našim 
suvremenicima, kao što su Giuseppe Moscati, Jacques 
Desire Laval, Riccardo Pampuri, 18 a odnedavno tj. od 
2004., i Gianna Molla. 

Ipak, najčešće su prevladavali neki od hagio- 
grafskih detalja - asocijativnost s bolešću od koje su 
bolovali i ozdravili (sv. Anton Pustinjak i kožne 
bolesti, sv. Jeronim i presbiopija, sv. Franjo i bolesti 
jetre s vodenom bolešću, sv. Rok i kuga...), ranama 
koje je svetac - mučenik zadobio u torturi (sv. 
Apolonija i zubi, sv. Agata i grudi, sv. Bartol i 
koža...). U igri je ponekad onomastička asocijacija: 
sv. Lucija i oči (lat. lux = svjetlo ), kod Nijemaca sv. 
Augustini (njem. Auge = oko), kod Hrvata sv. Vid i 
oči itd. Premda bismo u nepreglednoj hagiografskoj 
ostavštini gotovo u svakog sveca mogli pronaći 
pokoji medicinski zanimljiv detalj, većina se autora 
ograničava na nekoliko desetaka svetaca - zaštitnika 
od bolesti koji su kao takvi priznati od Crkve i 
univerzalno prihvaćeni u kršćanskome svijetu. 

Pokušamo li osam prikazanih svetaca - zaštitnika 
od zmijskog ujeda, analizirati kao zasebnu skupinu, 
dolazimo do nekoliko zanimljivih podataka. 

S hagiokronološkog motrišta oni zacijelo spadaju 
među najstarije svece. U rimsko doba živjeli su 
Isusovi suvremenici: Ivan, Petar i Pavao, te Juraj u 
III. st. i Hilarije u IV. st., a Hubert (III.-IV. st.) i 
Gaudencije Osorski (X. st.) spadaju u rani srednji 
vijek. Glede mjesta rođenja i djelovanja većina je 
vezana uz zavičaj. Za Petra, Pavla i Ivana to je 
Palestina, za Hilarija Poitiers u Francuskoj, za 
Huberta su to Erdeni i Liege, a za Gaudencija Osor na 
hrvatskom otoku Cresu. Iznimka je Juraj, koji je 
vjerojatno rođen na obali Crnog mora, ali ga legenda 
smještava u grad Silen kraj današnjeg Bejruta. 

Glede objašnjenja vjerovanja u zaštitničku moć od 
zmijskog ugriza, neke od asocijacija gotovo su 
praktične naravi - Pavao je bez posljedica preživio 
ugriz, a Hilarije i Gaudencije su ih prokleli i protjerali 
s otoka. U preostala četiri slučaja asocijacije su 
pretežno metaforične. Ivanu je otrov u obliku zmije 
izašao iz vina. U slučaju Huberta ujed zmije 


naknadno je poistovjećen s ujedom bijesne životinje, 
a u primjeru Jurja presudan je bio datum njegova 
blagdana, mada nije isključena ni srodnost zmije sa 
zmajem kojeg je vitez Juraj svladao. Što se Petra tiče, 
tu bi zmija predstavljala personifikaciju kušnje, kojoj 
su budući sveci na najrazličitije načine bivali 
izloženi i, razumije se, uspješno su im se uspijevali 
suprotstaviti. 

Uz opisane primjere zmija se u kršćanskoj ikono¬ 
grafiji susreće u još nekoliko primjera. Tijekom 
torture zmije su bačene na sv. Teklu i sv. Kristinu. Sv. 
Teodor stoji na repu prepletenih zmija, a klupko zmija 
nerijetko je prikazano uz sv. Šimuna apostola i sv. 
Viridijana. 19 

Zaključak 

Ne ulazeći u dublju, poglavito teološku analizu, 
prezentirani primjeri pokazuju kako se s praktičnim i 
interdisciplinarnim pristupom u sakralnoj umjetnosti i 
tradiciji može doći i do brojnih drugih spoznaja koje 
nadilaze uske religijske poruke. U ovom primjeru to 
su prilozi povijesti medicine u najširem smislu. 

